31994L0060
L 365/1
JURNALUL OFÍCIAL AL UNIUNII EUROPENE
DIRECTIVA 94/60/CE A PARLAMENTULUI EUROPEAN ȘI A CONSILIULUI
din 20 decembrie 1994
de efectuare a celei de-a paisprezecea modificări a Directivei 76/769/CEE privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 100a,
având în vedere propunerea Comisiei (1),
având în vedere avizul Comitetului Economic și Social (2),
în conformitate cu procedura prevăzută la articolul 189b din tratat (3),
întrucât trebuie adoptate măsuri pentru realizarea pieței interne; întrucât piața internă reprezintă un spațiu fără frontiere interne în care este garantată libera circulație a mărfurilor, persoanelor, serviciilor și capitalului;
întrucât activitățile privind piața internă trebuie să conducă și la îmbunătățirea treptată a calității vieții, protecției sănătății și siguranței consumatorului; întrucât măsurile propuse prin prezenta directivă se situează în cadrul Rezoluției Consiliului din 9 noiembrie 1989 privind viitoarele priorități pentru relansarea politicii de protecție a consumatorului (4);
întrucât Consiliul și reprezentanții guvernelor statelor membre, întruniți în cadrul Consiliului, au adoptat Decizia 90/238/Euratom, CECO, CEE (5) referitoare la planul de acțiune pentru perioada 1990-1994 în cadrul programului „Europa împotriva cancerului”;
întrucât substanțele prevăzute în anexa I la Directiva 67/548/CEE a Consiliului (6) și clasificate drept cancerigene din categoriile 1 și 2 sunt susceptibile să provoace apariția cancerului; întrucât, pentru îmbunătățirea protecției sănătății, astfel de substanțe și preparatele ce le conțin nu trebuie introduse pe piață pentru uzul publicului larg;
întrucât substanțele prevăzute în anexa I la Directiva 67/548/CEE și clasificate drept mutagene din categoriile 1 și 2 pot cauza tulburări genetice ereditare; întrucât, pentru a îmbunătăți protecția sănătății, astfel de substanțe și preparatele ce le conțin nu trebuie introduse pe piață pentru uzul publicului larg;
întrucât substanțele prevăzute în anexa I la Directiva 67/548/CEE și clasificate drept toxice pentru făt din categoriile 1 și 2 pot cauza malformații congenitale; întrucât, pentru a îmbunătăți protecția sănătății, astfel de substanțe și preparatele ce le conțin nu trebuie introduse pe piață pentru uzul publicului larg;
întrucât, din motive de transparență și claritate, astfel de substanțe trebuie să fie menționate folosind o nomenclatură recunoscută, de preferință cea a sistemului Iupac (International Union of Pure and Applied Chemistry); întrucât anexa I la Directiva 67/548/CEE („Lista substanțelor periculoase”) este actualizată constant prin adaptarea la progresul tehnic; întrucât Comisia înaintează Parlamentului European și Consiliului, în termen de cel mult șase luni de la publicarea în Jurnalul Oficial al Comunității Europene a acestor alinieri la progresul tehnic, o propunere de directivă de reglementare a substanțelor recent clasificate ca substanțe cancerigene din categoriile 1 și 2, substanțe mutagene din categoriile 1 și 2 și substanțe toxice pentru făt din categoriile 1 și 2, pentru actualizarea prezentei directive;
întrucât propunerea Comisiei menționată mai sus ține seama de riscurile și avantajele substanțelor recent clasificate, ca și de dispozițiile legislative ale Comunității privind analiza riscului;
întrucât anexa I la Directiva 67/548/CEE stabilește limitele concentrațiilor pentru fiecare dintre aceste substanțe și, în absența unor astfel de limite, tabelul VI din anexa I la Directiva 88/379/CEE a Consiliului (7) stabilește limitele generale ale concentrațiilor care se aplică substanțelor de acest tip ce intră în compoziția unor preparate;
întrucât creozotul, așa cum este definit în anexa la prezenta directivă, poate fi dăunător pentru sănătate din cauza conținutului său de substanțe cancerigene cunoscute; întrucât, din aceste motive, trebuie limitată folosirea creozotului în tratarea lemnului și trebuie limitată comercializarea și utilizarea produselor din lemn tratat cu creozot;
întrucât unele componente ale creozotului sunt greu degradabile și dăunătoare anumitor organisme din mediu; întrucât aceste componente pot pătrunde în mediu prin intermediul lemnului prelucrat;
întrucât unii solvenți clorurați reprezintă un pericol pentru sănătate și este necesar ca aceștia să nu fie utilizați în substanțele și preparatele destinate vânzării către publicul larg;
întrucât restricțiile la folosirea creozotului pentru tratarea lemnului, restricțiile la comercializarea și la folosirea lemnului tratat cu creozot, precum și cele referitoare la comercializarea și folosirea solvenților clorurați, stabilite prin prezenta directivă, țin seama de nivelul actual al cunoștințelor și tehnologiilor referitoare la alternative mai sigure;
întrucât restricțiile adoptate deja de anumite state membre privind utilizarea și introducerea pe piață a substanțelor menționate mai sus sau a preparatelor care le conțin afectează stabilirea și funcționarea pieței interne; întrucât, de aceea este necesară apropierea legislațiilor statelor membre în acest domeniu și, în consecință, modificarea anexei I la Directiva 76/769/CEE a Consiliului (8);
întrucât prezenta directivă nu afectează legislația comunitară referitoare la cerințele minime pentru protecția muncitorilor conținute în Directiva 89/391/CEE a Consiliului (9) și în directivele speciale bazate pe aceasta, în special Directiva 90/394/CEE (10),
ADOPTĂ PREZENTA DIRECTIVĂ:
Articolul 1
Prin prezenta, anexa la Directiva 76/769/CEE se modifică în conformitate cu textul prevăzut în anexa la prezenta directivă.
Articolul 2
(1) Statele membre adoptă și publică actele cu putere de lege și actele administrative necesare pentru a se conforma prezentei directive în termen de cel mult un an de la data adoptării sale. Ele informează de îndată Comisia cu privire la aceasta.
Statele membre aplică aceste dispoziții începând de la 20 iunie 1996.
(2) Atunci când statele membre adoptă aceste măsuri, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitățile de efectuare a acestei trimiteri.
Articolul 3
Prezenta directivă se adresează statelor membre.
Adoptată la Bruxelles, 20 decembrie 1994.